3D (ჯონგუქის სიმღერა)

3D — სამხრეთკორეელი მომღერლის,  ჯონგუქის (BTS) სიმღერა ამერიკელი რეპერ Jack Harlow-ს მონაწილეობით. იგი სინგლის სახით 2023 წლის 29 სექტემბერს, Big Hit Music-ის მეშვეობით გამოიცა. პოპ და R&B ჟანრის ჩანაწერი თანაავტორობით დაწერილია Jack Harlow-ს მიერ, ხოლო პროდიუსერები არიან BloodPop და David Stewart. სიმღერა შესულია ჯონგუქის სადებიუტო სტუდიურ ალბომში Golden, რომელიც 2023 წლის 3 ნოემბერს გამოვიდა. 2023 წლის 24 ნოემბერს გამოვიდა რემიქსი, რომელშიც Harlow-ს ნაცვლად ამერიკელი მომღერალი ჯასტინ ტიმბერლეიკი მონაწილეობს.

სიმღერა მოხვდა ორმოცზე მეტი ქვეყნის ჩარტებში, მათ შორის პირველ ათეულში ავსტრალიაში, კანადაში, საბერძნეთში, იაპონიაში, ლატვიაში, ახალ ზელანდიაში, პერუში, საუდის არაბეთში, სამხრეთ კორეაში, ტაივანში, ვიეტნამსა და აშშ-ში. გაერთიანებულ სამეფოში ამ სიმღერით ჯონგუქი გახდა პირველი K-pop სოლო შემსრულებელი, რომელმაც ზედიზედ ორჯერ მოახერხა ბრიტანეთის სინგლების ჩარტის (UK Singles Chart) საუკეთესო ხუთეულში მოხვედრა.

წინაპირობა და გამოცემა
2023 წლის 24 სექტემბერს, Big Hit Music-მა „3D“ დააანონსა როგორც ჯონგუქის მეორე სოლო სინგლი, აშშ-ის Billboard Hot 100-ის პირველადგილოსანი სიმღერის, „Seven“-ის (2023) შემდეგ.

ამერიკელი დიჯეის, MK-ის მიერ შესრულებული რემიქსი ციფრული სინგლის სახით 2023 წლის 30 ოქტომბერს გამოვიდა.

კომერციული წარმატება
„3D“ მეხუთე ადგილზე დებიუტირდა ბრიტანეთის სინგლების ჩარტში, რითაც ჯონგუქი გახდა პირველი კორეელი სოლო არტისტი, რომელმაც გაერთიანებულ სამეფოში ორჯერ მოიპოვა ადგილი საუკეთესო ხუთეულში (მანამდე „Seven“ მესამე ადგილზე გამოჩნდა). ერთადერთი კორეელი სოლო შემსრულებელი, რომელსაც ბრიტანეთში ორი ტოპ-10 სინგლი ჰქონდა, იყო Psy („Gangnam Style“ და „Gentleman“).

აშშ-ში „3D“-ით ჯონგუქმა მეორედ დაიკავა ადგილი Billboard Hot 100-ის საუკეთესო ათეულში, ხოლო Harlow-მ — მეოთხედ. სიმღერა მეხუთე ადგილზე დებიუტირდა 2023 წლის 14 ოქტომბრის ჩარტში, 13,6 მილიონი სტრიმით, 3,1 მილიონიანი რადიო აუდიტორიითა და 87,000 გაყიდვით. იგი იყო გამოშვების კვირის ყველაზე გაყიდვადი ციფრული სინგლი. ჯონგუქი არის BTS-ის პირველი წევრი, რომელმაც Hot 100-ის საუკეთესო ათეულში მრავალჯერადი სოლო ჩანაწერი მოახვედრა.

გლობალურად, „3D“-მ 119,000 ასლი გაყიდა და 104,3 მილიონი სტრიმი დააგროვა პირველ კვირაში. ის გახდა ჯონგუქის მეორე სიმღერა, რომელიც Billboard Global 200-ის სათავეში მოექცა; ის BTS-ის ერთადერთი წევრია, რომელმაც სოლო შემსრულებლის სტატუსით ორჯერ დაიკავა პირველი ადგილი.

მუსიკალური ვიდეო
რეჟისორ დრიუ კირშის (Drew Kirsch) მიერ გადაღებულ კლიპში ჩანს ჯონგუქი, რომელიც ტელეფონის ჯიხურში მღერის, შემდეგ კი მოცეკვავეებთან ერთად ქორეოგრაფიას ასრულებს. Jack Harlow მას უერთდება ჭადრაკის სათამაშოდ გზისპირა კაფეში და თავის რეპ-პარტიას ასრულებს.

ჯილდოები
„3D“-მ ზედიზედ სამჯერ მოიპოვა პირველი ადგილი გადაცემაში „M Countdown“ (5-დან 19 ოქტომბრამდე) და მიიღო Melon-ის პოპულარობის ორი ჯილდო ოქტომბრის შუა რიცხვებში.

სქოლიო

"BTS' Jungkook announces new single '3D' featuring Jack Harlow". 
"BTS's Jung Kook becomes first Korean solo act to score two Top 5 singles in UK"
"Jung Kook & Jack Harlow Join Forces for New Song '3D': Here's the Release Date"
"BTS' Jung Kook Drops 2 New Remixes Featuring David Guetta & MK: Stream Them Now"
"Jung Kook – Chart History (Argentina Hot 100)"
"Jung Kook & Jack Harlow – 3D"
"3D (Justin Timberlake Remix) - Single by Jung Kook & Justin Timberlake"
"3D : The Remixes - EP"

კატეგორია:2023 კატეგორია:მუსიკა კატეგორია:სამხრეთი კორეა კატეგორია:აშშ
კატეგორია:სამხრეთკორეელი მომღერლები